Pressemelding 19. mars 2021

*Aase slutter ved Momarken travbane, Sandem overtar*

**Harald Aase fra Skiptvet har vært daglig leder for Momarken-selskapene i 50 % stilling fra 1. november 2019. 1. mai slutter han, for å konsentrere seg mer om sin egen bedrift Member Media AS.**

**Kjeld Henning Sandem, som har vært sports- og markedssjef på Momarken siden november 2008, konstitueres som daglig leder, kombinert med sine tidligere oppgaver.**

Harald Aase sier:

«– Den daglige ledelsen av Momarken-selskapene krever nå 100 % tilstedeværelse. Slik travsporten står i dag, må man være tilgjengelig 24/7. Det har jeg for så vidt vært, men det har gått på bekostning av driften av mitt eget selskap. Både Momarken-selskapet og Member Media AS vil være tjent med at driftsselskapet ledes av noen som har anledning å kun ha søkelys på travet».

**Krever tilstedeværelse hver dag. «**– Kompetanse for å gjennomføre travkjøringer på alle nivåer har administrasjonen alltid hatt. Min rolle skulle i utgangspunktet være å bidra til å se etter forbedringer og ellers drive med arena- og konseptutvikling. Sammen med administrasjonen og våre samarbeidspartnere har vi greid begge deler. Men naturlig nok har tempoet ikke vært så høyt som ønsket. Travets viktigste oppgave akkurat nå er å få avviklet løpskjøring. Da er det nødvendig at ansatte i driftsselskapet er tilgjengelig for omgivelsene hele tiden».

Kjeld Henning Sandem, til daglig bosatt i Sarpsborg, er klar til å ta utfordringen med å lede Momarken-selskapene på heltid en tid framover:

* «Etter nok en skuffelse over å ha gått glipp av de to storløpene Unionskampen 20. mars og Skjærtorsdagstravet i påsken, ser vi fremover igjen. Det er det som er så flott med travsporten – det kommer alltid nye løp og oppgaver».

**Vært med i 13 år, fortsatt topp motivert.** Sandem legger til at det skal bli veldig trivelig og igjen å åpne portene for publikum, produsere gode stevner og utvikle arenaen. «-Banen blir ikke åpnet for publikum og løp neste uke, men dagen nærmer seg. Etter mine 13 år på Momarken føler jeg at jeg kjenner sporten godt og vet hva vi er gode på og hvor vi har et forbedringspotensial. Vi skal nå bruke tiden fremover godt for å ruste oss for fremtiden, tilpasse en god organisasjon i tråd med våre arbeidsoppgaver, samt ikke minst bygge et sterkt omdømme».

**Et av de fremste Viken-varemerkene**. Styreleder Erik Unaas er glad for at lederbyttet skjer så smertefritt.

«- Momarken er et av de beste varemerkene og fremste møteplassene i nye Indre Østfold kommune. Det er nå også den eneste totalisatorbanen i Viken. Vi har store ambisjoner for å utvikle banen, treningsanlegg og stallområder, og har en målsetting om at arenaen skal ha «landets beste omdømme i 2025»», sier Unaas, som blant annet var ordfører i daværende Eidsberg kommune i årene 2011-2019.

Han er trygg på at Sandem med all sin rutine og erfaring, sammen med kompetente og motiverte medarbeidere og styret, vil videreføre den positive utviklingen Momarken har hatt de siste årene.

* «Dessuten skal vi levere regnskap i balanse til våre eier», sier Unaas.

***Lange tradisjoner – fakta om Momarken***

*Momarken travbane rett nord for Mysen by er en av 10 totalisatorbaner for trav i Norge, og regnes som et av hovedanleggene. I 1920 feiret banen 100 år.*

*Det kjøres ca 35 totalisatorløp hvert år, i tillegg til lokale løp og mønstringsløp. Cirka 100 hester har fast tilhold til banen, flere av dem regnet blant Norges aller beste. Selskapene har seks fast ansatte, cirka 25 engasjerte løpsfunksjonærer og mange frivillige, i tillegg til veterinær og utstyrsbutikk.*

*Dessuten er det et økende antall arrangement i konseptet Momarken Arena. Med flere andre hestesport-begivenheter, motorsport, konserter, kurs og møter. Restauranten og konferanseavdelingen driftes av EventPartner Norge, og kan ta i mot 550 gjester ved egne bord. Selskapene har store ambisjoner om videre utvikling.*

*Region Momarken omfatter tidligere Østfold fylke, Follo og deler av søndre Akershus.*

[*www.momarken.no*](http://www.momarken.no)

Kommentarer/kontaktpersoner:

Avtroppende daglig leder Harald Aase, mobil 950 84 298

Påtroppende daglig leder Kjeld Henning Sandem, mobil 415 31 457

Styreleder Erik Unaas, mobil 900 25 953